Source: http://www.omaon.fi/fi/ajankohtaista/?news=view&newsID=66
Timestamp: 2020-01-24 19:39:22+00:00
Document Index: 18686403

Matched Legal Cases: ['kko ', 'kko ', '§10', '§19', '§20', '§22', '§23', '§25', '§27']

Osuuskunnan kokous 29.5.2018 Hammaslahdessa klo 18.00 | Ajankohtaista | Pyhäselän Oma Osuuskunta
Osuuskunnan kokous 29.5.2018 Hammaslahdessa klo 18.00
Pyhäselän Oma osuuskunnan jäsenet kutsutaan varsinaiseen osuuskunnan kokoukseen, joka pidetään tiistaina 29.5.2018 klo 18.00 alkaen Hammaslahdessa Oma Sp:n kokoustilassa osoitteessa Lastaustie 2, 82200 Hammaslahti. Kahvitarjoilu klo 17.30. Kokouksessa käsitellään sääntöjen 13 pykälän mukaiset varsinaiselle osuuskunnan kokoukselle kuuluvat asiat sekä päätetään osuuskunnan sääntöjen muuttamisesta. Osuuskunnan hallitus on valmistellut sääntömuutosesityksen, jonka tavoitteena on saattaa säännöt paremmin vastaamaan osuuskunnan nykyistä ja tulevaa toimintaa sekä vakiintuneita käytäntöjä.
Sääntöjen muutosehdotuksen pääasiallinen sisältö pykälittäin:
2§ Tarkoitus ja toimiala, muutos otsikkoon 2§ Toimiala sekä sääntöön; Osuuskunnan toimiala ja toiminnan tarkoitus muuttuvat. Toiminnan tarkoitus ei ole enää jatkossa turvata jäsenille pankkipalveluita. Osuuskunnan päätoimialaksi muutetaan liikejohdon konsultointi sekä kaikki laillinen liiketoiminta. Muita mainittavia toimialoja ovat rakennuttamis-, vuokraus- ja työnvälitystoiminta.
3§ Jäsenomistaja, otsikko muutetaan 3§ jäsenyys, muutos; jäsenyyttä ei muutosehdotuksen mukaan sidota Oma Säästöpankki Oy:n asiakkuuteen. Jäsenyyden hakemiseen liittyvät käytännöt osuuskuntalain mukaisesti.
4§ Kuolleen jäsenen oikeudenomistajan oikeudet, poistetaan ja noudatetaan OKL 3:1, 3:5 ja 1:4 määräyksiä, muutos; kuolleen jäsenen oikeudenomistajalla ei muutosehdotuksen mukaan ole automaattista oikeutta päästä jäseneksi vaan hallituksen on hyväksyttävä osuuden siirronsaajan jäsenyys myös silloin, kun osuuden saanto perustuu perinnönjakoon.
5§ Jäsenosuus, sääntömääräys poistetaan ja jaetaan kahteen pykälään 6§ osuuskunnan osuudet sekä 7§ jäsenosuudet, muutos; osuuskunnan kokous voi päättää merkintähinnasta vain siten, että merkintähinta on korkeampi kuin nimellisarvo. Osuuden palautusarvosta tulee oma pykälänsä ja palautettava määrä muuttuu. Osuuden maksuehdot on lisätty sääntöihin.
6§ Oma tuotto-osuus, poistetaan. Osuuskunta luopuu tuotto-osuuksista, osuuslajeiksi jäävät jäsenosuus ja lisäosuus.
7§ Jäsenosuusmaksujen ja tuotto-osuusmaksujen palauttaminen, poistetaan ja korvataan 8§ jäsenosuuden palauttaminen. Muutos; jäsenen erotessa tai tultuaan erotetuksi osuuskunnasta, osuudesta palautetaan vain osuuspääomaan kirjattu nimellisarvo. Osuus palautetaan 6 kuukautta eroamisvuoden tilikauden päättymisestä, kun nykyisissä säännöissä osuus palautetaan vasta kokonaisen tilikauden jälkeen.
11§ Ylijäämän jakaminen, poistetaan ja korvataan; 10§ Ylijäämä, muutos; poistetaan maininta tuotto-osuuksista. Muutosehdotuksessa ehdotetaan mahdollisuutta maksaa lisäosuudelle erisuuruista korkoa kuin jäsenosuudelle (nykyisissä säännöissä vain tuotto-osuudella oli mahdollisuus erisuuruiseen korkoon). Mahdollinen korko maksetaan kaikille edellisen vuoden loppuun mennessä maksetuille samanlajisille osuuksille samansuuruisena. Muutosehdotuksessa on lisätty rahastokorotus mahdolliseksi ylijäämän jakotavaksi.
12§ Osuuskunnan kokoukset, korvataan 12§ Osuuskunnan kokoukset, kokousmenettely ja kokouskutsu, muutos; kokous on pidettävä kuuden kuukauden kuluessa tilikauden päättymisestä (kesäkuun loppuun mennessä, kun nykyisten sääntöjen mukaan toukokuun loppuun mennessä). Kokouksen kutsutapa yhdistetty samaan pykälään.
13§ Varsinainen osuuskunnan kokous, lisäys; varsinaisen osuuskunnan kokouksen päätettäviin asioihin lisätty päätös jäsenosuuden merkintähinnasta tai päätös valtuuttaa hallitus päättämään asiasta.
14§ Kokouskutsu, poistetaan ja korvataan OKL 5:20, muutos; poistettu suoraan osuuskuntalaista tulevat aikarajat kokouskutsun lähettämiselle. Muutoin yhdistetty 12§ kokouksen kutsutavan osalta.
15§ Hallintoneuvosto, muutos hallintoneuvoston jäsenmäärään (nykysääntö 6-12 jäsentä, muutosehdotus 3-5 jäsentä), poistetaan jäsenen toimikausien määrän rajaus.
18§ Hallitus, korvataan 14§, muutos; poistetaan jäsenen toimikausien määrän rajaus.
21§ Oikeus toiminimen kirjoittamiseen, poistetaan ja korvataan 18§ toiminimen kirjoittaminen, muutos; nykyisten sääntöjen nimenkirjoitusoikeus on toimitusjohtajalla, hallituksen puheenjohtajalla ja hallituksen jäsenillä kaksi yhdessä; muutosehdotuksen mukaan siten, että toimitusjohtaja ja hallituksen puheenjohtaja saavat nimenkirjoitusoikeuden yksin. Lisäksi prokuristi voisi ehdotuksen mukaan edustaa osuuskuntaa yksin prokuraoikeuksien rajoissa.
24§ Jäsenen eroaminen ja erottaminen, sääntöpykälän numero vaihtuu, muutosehdotuksessa 5§. Muutos nykyiseen sääntöön 24§: muutosehdotuksen mukaan konkurssia tai sitä, että jäsen ei käytä osuuskunnan palveluja, ei voida enää muutoksen jälkeen pitää jäsenen erottamisen perusteena. Ehdotuksessa tarkennettu myös eroamismenettelyä.
26§ Varojen jakaminen osuuskunnan purkautuessa, sääntömääräyksen otsikko ja numero vaihtuu; 20§ osuuskunnan purkaminen, selvitystila ja säästön jakaminen, muutos; muutosehdotuksen mukaisesti sääntömuutoksen jälkeen osuuskunnan purkamiseen tai selvitystilaan asettamiseen ei enää vaadittaisi kaikkien osuuskunnan kokouksessa edustettujen jäsenten kannatusta, vaan päätös voitaisiin tehdä kahden kolmasosan määräenemmistöllä. Sääntömääräyksestä poistettu maininta tuotto-osuuksista. Varojen jaon periaatteet pysyvät ennallaan.
Lisäksi nykyisten sääntöjen §10,§19,§20,§22,§23,§25 ja §27 poistetaan ja noudetaan osuuskuntalain oletusmääräyksiä.
Tilinpäätösasiakirjat ja sääntömuutokset ovat jäsenten nähtävissä sovittaessa 29.4.2018 alkaen Pyhäselän Oma osuuskunnan toimitiloissa osoitteessa Länsikatu 15, rakennus 4B, 80110 Joensuu sekä osuuskunnan verkkosivuilla www.omaon.fi. Lisätietoja: toimitusjohtaja Anu Louhelainen p.0443645925, anu.louhelainen@omaon.fi.
Pyhäselän Oma osuuskunta, Y-tunnus 0169886-9
Tilinpäätös 1.1.2017 - 31.12.2017 (2754 kb)
Voimassa olevat Pyhäselän Oma osuuskunnan säännöt (2015) (62 kb)
Sääntömuutosesitys LUONNOS v10 24.4.2018 (209 kb)
Pyhäselän oma osuuskunta osuuskuntakokous 2018